Søren Søndergaard (EL), 1999-05-21:
Efter Enhedslistens opfattelse skal påståede ulovligheder undersøges, sagerne opklares og tingene afgøres ved domstolene, og hvis der er nogle, der er skyldige, skal de straffes efter de regler, som gælder med hensyn til at blive straffet i det her land. Spørgsmålet er så, og det er vel det, der er det egentlige udgangspunkt for forespørgslen her: Er det sket i forhold til personer, som ulovligt har arbejdet for fremmede landes efterretningstjenester?
Nu har man lige præcis valgt Stasi her, og jeg ved ikke, hvorfor man lige præcis har valgt dét, for man kunne også have valgt samarbejdet med den sydafrikanske efterretningstjeneste om overfald på apartheidmodstandere osv., men o.k., Stasi er valgt her, og det er helt i orden.
Er dét blevet undersøgt?
Og hvad er så svaret på det spørgsmål?
Svaret er: Det ved vi ikke.
Vi aner det faktisk ikke.
Der er ingen, der har givet udtryk for, at de ved det, og jeg ved det naturligvis heller ikke.
Det er jo lige præcis derfor, der er nogle af os, der så gerne vil have en undersøgelse af efterretningstjenesterne, for så vil det jo komme frem, hvis en minister har sagt til efterretningstjenesten, at der er nogle folk, der har begået nogle ulovligheder, men at den for Guds skyld ikke må efterforske det, og at de bare skal have lov til at begå deres ulovligheder i fred, sådan som visse har antydet at Bjørn Westh har gjort.
Antallet af PET-medarbejdere steg altså i perioden efter Murens fald, så det kan ikke være det i sig selv, der er begrundelsen.
Ja, én årsag kan jo være, at PET slet ikke kiggede det rigtige sted hen, men kiggede alle mulige andre steder hen og f.eks. kiggede på forskellige venstreorienterede organisationer, som man håbede eller regnede med ville lave noget, der var ulovligt.
En af de organisationer kunne f.eks. være Socialistisk Arbejderparti, og bare for orienteringens skyld vil jeg citere, hvad der stod i Socialistisk Arbejderpartis blad, Klassekampen, nr. 125, oktober 1979, i anledning af DDR's 30-års-jubilæum under overskriften »30 års stalinistisk styre«: »I stedet for at inspirere verdens arbejdere i kampen for socialisme er det benhårde bureaukratiske diktatur i DDR et skræmmebillede for mange arbejdere.
Kapitalisternes og de stalinistiske bureaukraters forsøg på at fremstille systemet i DDR som socialisme får mange arbejdere til at vende sig imod socialismen.«
Det er jo ikke ligefrem nogen ros af regimet i DDR, men det kan være, PET var så optaget af at undersøge den slags kritik af regimet i DDR, at man helt glemte at afsløre folk, der arbejdede for DDR.
Jeg ved det ikke.
En anden mulighed kan selvfølgelig være, at PET er sat til at holde hånden over samfundets spidser, for som hr. Bendt Bendtsen fra Det Konservative Folkeparti så rigtigt gjorde opmærksom på, tales der jo her om adgang til f.eks. forsvarets mest følsomme materiale.
Og hvem har adgang til dét?
Og måske er det sådan, at det er dem, der har udleveret det, og fordi man ikke vil have afsløret dem og deres landsforræderi, laver man så ikke nogen undersøgelse.
Alt det kunne vi få bedre belyst, hvis der kom en ordentlig undersøgelse af efterretningstjenesterne før 1989.
Det, der så er historiens ironi, er, at det parti, som har rejst denne her forespørgsel, og et par af de partier - Venstre og De Konservative - som kører frem her, ikke vil være med til at lave den undersøgelse af efterretningstjenesterne.
De kræver altså viden, men de vil ikke være med til at lave den undersøgelse, der kan sikre, at vi får viden.
Det er højst besynderligt.
Jeg forstår simpelt hen ikke hvorfor.
I stedet fremsætter man et fuldstændig dilettantisk forslag, hvor man opererer med noget, der hedder skyldige, men glemmer at sige skyldige i hvad.